Солтүстік Арал қайта тола ма? Министрлік не дейді?
"Солтүстік Арал қайта тола ма? Министрлік не дейді?" | "https://abai.kz/post/185957"
TITLE: Солтүстік Арал қайта тола ма? Министрлік не дейді?
URL: https://abai.kz/post/185957
META: "Солтүстік Арал қайта тола ма? Министрлік не дейді?" | "https://abai.kz/post/185957"
DATE: 01.08.2024
AUTHOR(s): Abai.kz
TOTAL WORDS: 243
TEXT: Су ресурстары және ирригация министрі Солтүстік Аралды қалпына келтіру жобасының екінші кезеңіне дайындық бойынша кеңес өткізді. Бұл туралы министрлік мәлімдеді. Су ресурстары және ирригация министрі Нұржан Нұржігітов Алматыда Солтүстік Арал теңізін қалпына келтіру жобасының екінші кезеңіне дайындық бойынша кеңес өткізді. Халықаралық Аралды құтқару қорының Қазақстандағы атқарушы дирекциясының кеңсесінде өткен кездесуге ХАҚҚ сарапшылары мен жобаны әзірлеуші мамандар қатысты. Министр жобаның техникалық-экономикалық негіздемесін әзірлеу барысы және Солтүстік Арал теңізіндегі су ресурстарын ұлғайту және тұрақтандыру бойынша қабылданған жұмыстармен танысты. Жоба үш негізгі бағыттан тұрады. Бірінші бағыт – теңізде және оған жақын аймақта балық аулау мен су ортасының жағдайын жақсартуды, сондай-ақ Сырдария өзенінің атырабындағы сулы-батпақты жерлерді тұрақтандыруды көздейді. Су инфрақұрылымы жетілдіріліп, Солтүстік Арал мен Сырдария атырабындағы гидрологиялық жағдайы жақсарады. Екінші бағыт - Қызылорда облысында балық шаруашылығын, мал шаруашылығын, туризмді және орман отырғызуды дамыту арқылы орнықты экономикалық, әлеуметтік және экологиялық қызметті қолдауды көздейді. Үшінші бағытта Арал-Сырдария бассейнінде су ресурстарын басқару жүйесі жақсарады деп күтілуде. Кездесу қорытындысы бойынша министр ТЭН-ді мерзімінен кешіктірмей әзірлеу жөнінде бірқатар ұсыныс айтты, сондай-ақ Арал аймағында жобаға қатысты қоғамдық тыңдаулар өткізуді тапсырды. «Әзірленіп жатқан жоба Сырдария өзенінің арнасын реттеу және Солтүстік Аралды сақтау жөніндегі ауқымды жобаның жалғасы болып табылады. Ол 2002-2010 жылдар аралығында іске асырылып, бүкіл Арал өңіріне оң әсерін тигізді. Екінші кезең Солтүстік Аралды тұрақты сумен қамтамасыз етуден бастап экономикалық және әлеуметтік жобаларды дамытуға дейінгі түрлі бағыттарды қамтиды», - деді Су ресурстары және ирригация министрі Нұржан Нұржігітов. Естеріңізге сала кетейік, 2024 жылдың басынан бастап Солтүстік Арал теңізіне 1,38 млрд текше метр су келді. Abai.kz
